A Tanács 1010/2000/EK rendelete

(2000. május 8.)

a devizatartalékokat megtestesítő eszközöknek az Európai Központi Bank általi további lehívásairól

AZ EURÓPAI UNIÓ TANÁCSA,

tekintettel a Központi Bankok Európai Rendszere és az Európai Központi Bank alapokmányáról szóló jegyzőkönyvre (a továbbiakban: "Alapokmány"), és különösen annak 30.4. cikkére,

tekintettel az Európai Központi Bank (a továbbiakban: EKB) ajánlására [1],

tekintettel az Európai Parlament véleményére [2],

tekintettel az Európai Közösségek Bizottságának véleményére [3],

az Európai Közösséget létrehozó szerződés (a továbbiakban: "Szerződés") 107. cikkének (6) bekezdésében és az Alapokmány 42. cikkében megállapított eljárásnak megfelelően, valamint a Szerződés 122. cikkének (5) bekezdésében és az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 7. pontjában ismertetett feltételek értelmében,

mivel:

(1) Az Alapokmány 30.1. cikke megkívánja, hogy az EKB-t a részt vevő tagállamok nemzeti központi bankjai devizatartalékokat megtestesítő eszközökkel lássák el legfeljebb 50 milliárd EUR-nak megfelelő összegben, amely nem állhat a tagállamok valutájából, euróból, IMF-tartalékpozícióból és SDR-ből.

(2) Az Alapokmány 30.4. cikke elrendeli, hogy az EKB az Alapokmány 30.1. cikkében meghatározott mértéken túl a Tanács által meghatározott kereteken belül és feltételek mellett további devizatartalékokat megtestesítő eszközöket hívhat le.

(3) A Szerződés 123. cikkének (1) bekezdése a 107. cikk (6) bekezdésével összefüggésben elrendeli, hogy a Tanács közvetlenül 1998. július 1. után elfogadja az Alapokmány 30.4. cikkében említett rendelkezést.

(4) Ez a rendelet korlátozza a devizatartalékokat megtestesítő eszközök további lehívását, lehetővé téve az EKB Kormányzótanácsa számára, hogy egy jövőbeni időpontban dönthessen a tényleges lehívásokról a már kimerült devizatartalékok feltöltése céljából, valamint arról, hogy az EKB tartaléka ne haladja meg az 50 milliárd EUR-nak megfelelő értéket, amelyet a nemzeti központi bankok a devizatartalékokat megtestesítő eszközök kezdő átutalására az EKB-nak megállapítottak.

(5) A devizatartalékok feltöltése nem vezethet az EKB jegyzett tőkéjének növekedéséhez.

(6) Az Alapokmány 30.4. cikke szerint a devizatartalékokat megtestesítő eszközök további lehívása az Alapokmány 30.2. cikke szerint történik; a 30.2. cikk az Alapokmány 43.6. cikkével és az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 10.pontjának b) alpontjával összefüggésben az egyes nemzeti bankok hozzájárulását a részt vevő tagállamoknak az EKB jegyzett tőkéjéből való részesedése arányában kell meghatározni.

(7) Az Alapokmány 10.3. cikke a 43.4. cikkel összefüggésben előírja, hogy minden olyan határozat tekintetében, amelyet az Alapokmány 30. cikke értelmében kell meghozni, az EKB Kormányzótanácsában a szavazatokat a részt vevő tagállamok nemzeti központi bankjainak az EKB jegyzett tőkéjében való részesedése arányában kell súlyozni.

(8) A részt nem vevő tagállamokra nézve az Alapokmány 30.4. cikkéből az Alapokmány 43.4. cikkével és 43.6 cikkével, és az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 8. pontjával, valamint az egyes Dániára vonatkozó rendelkezésekről szóló jegyzőkönyv 2. pontjával összefüggésben semmilyen jogok, illetve kötelezettségek nem származnak.

(9) Az Alapokmány 49.1. cikke az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 10. pontjának b) alpontjával összefüggésben előírja, hogy az olyan tagállam központi bankja, amelynek eltérését hatályon kívül helyezték, vagy az olyan, tagállami központi bank, amelyet ugyanazon az alapon kezelnek, mint az olyan tagállam központi bankját, amelynek eltérését hatályon kívül helyezték, devizatartalékokat megtestesítő eszközöket ad át az EKB-nak az Alapokmány 30.1. cikkével összhangban. Az Alapokmány 49.1. cikke szerint a 30.1. cikkel összhangban az EKB-nak átadásra kerülő összeget úgy határozzák meg, hogy a 30.1. cikknek megfelelően az EKB-nak átadott devizatartalékokat megtestesítő eszközök folyó árfolyamon vett euróban kifejezett értékét megszorozzák az érintett nemzei központi bank által jegyzett részvények számának és a többi nemzeti központi bank által már befizetett részvények számának arányával.

(10) A Szerződés fent említett rendelkezéseiben, ebben a rendeletben és az EKB minden, devizatartalékokat megtestesítő eszközökre vonatkozó lehívásában vagy erre vonatkozó felkérésében az euróban kifejezett összegekre történő hivatkozás euróban kifejezett névleges összegre való hivatkozást jelent a devizatartalékoknak az EKB általi lehívásának időpontjában,

ELFOGADTA EZT A RENDELETET:

1. cikk

Fogalommeghatározások

E rendelet alkalmazásában:

- "devizatartalékokat megtestesítő eszközök": a részt vevő tagállamoknak a nemzeti központi bankok által birtokolt hivatalos devizatartalékokat megtestesítő eszközei, amelyek pénzben, elszámolási egységben, vagy aranyban vannak kifejezve, illetve abból állnak, kivéve a tagállamok valutáját, az eurót, az IMF-tartalékpozíciót és az SDR-t;

- "nemzeti központi bank": valamely részt vevő tagállam központi bankja;

- "részt vevő tagállam": olyan tagállam, amely a Szerződéssel összhangban bevezette az egységes pénznemet.

2. cikk

Devizatartalékokat megtestesítő eszközök további lehívása

(1) Az EKB a nemzeti központi bankoktól az Alapokmány 30.1. cikkében meghatározott összegen túl további devizatartalékokat megtestesítő eszközöket hívhat le 50 milliárd EUR-nak megfelelő értékig, amennyiben ilyen devizatartalékokat megtestesítő eszközökre van szükség.

(2) Az olyan tagállam központi bankja, amelynek eltérését hatályon kívül helyezték, vagy az olyan, tagállami központi bank, amelyet olyan tagállam központi bankjával megegyező alapon kezelnek, amelynek az eltérését hatályon kívül helyezték, devizatartalékokat megtestesítő eszközöket ad át az EKB-nak, amelyek összegét úgy határozzák meg, hogy az (1) bekezdéssel összhangban az EKB-nak átadott devizatartalékokat megtestesítő eszközök folyó árfolyamon vett euróban kifejezett értékét megszorozzák az érintett nemzeti központi bank által jegyzett részvények számának és a többi nemzeti központi bank által már befizetett részvények számának arányával.

3. cikk

Záró rendelkezések

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban az Európai Közösséget létrehozó szerződésnek megfelelően.

Kelt Brüsszelben, 2002. május 8-án.

a Tanács részéről

az elnök

J. Pina Moura

[1] HL C 269., 1999.9.23., 9. o.

[2] 2000. március 17-i vélemény (a Hivatalos Lapban még nem tették közzé).

[3] 2000. március 8-i vélemény (a Hivatalos Lapban még nem tették közzé).

--------------------------------------------------